May 30,2018
సమ్మోహనంగా మహీంద్రా లాభాలు
న్యూఢిల్లీ: ఆటోమొబైల్‌ దిగ్గజ సంస్థ మహీందా అండ్‌ మహీంద్రా (ఎంఅండ్‌ఎం) మార్చితో ముగిసిన త్రైమాసికానికి మేటి ఆర్థిక ఫలితాలను ప్రకటించింది. జనవరి-మార్చి మధ్య కాలంలో యుటిలిటీ వాహనాలు, ట్రాక్లర్ల అమ్మకాల్లో మెరుగై విక్రయాలు నమోదైన నేపథ్యంలో కంపెనీ మెరుగైన ఆర్థిక ఫలితాలను వెల్లడించింది. మార్చితో ముగిసిన మూడు నెలల కాలానికి సంస్థ నికర లాభం దాదాపు 50 శాతం మేర పెరిగి రూ.1,155 కోట్లకు చేరుకుంది. గత ఏడాది ఇదే త్రైమాసిక కాలంలో సంస్థ రూ.770 కోట్ల లాభాన్ని ప్రకటించింది. మార్చి త్రైమాసికంలో సంస్థ ఆదాయం, ఇతర ఆదాయం దాదాపు 24 శాతం మేర పెరిగి రూ.13,355 కోట్లకు చేరుకుంది. అంతకు ముందు ఏడాది సంస్థ ఆదాయం రూ.10,795 కోట్లుగా ఉంది. మార్చితో ముగిసిన మొత్తం ఆర్థిక సంవత్సరానికి గాను సంస్థ నికర లాభం రూ.4,623 కోట్లుగా నిలిచింది. గత ఏడాది రూ.3,924 కోట్లతో పోలిస్తే ఇది దాదాపు 18 శాతం అధికం.
ఇదే సమయంలో సంస్థ ఆదాయం 14 శాతం మేర పెరిగి రూ.42,584 కోట్ల నుంచి రూ.48,529 కోట్లకు చేరుకుంది. మార్చి త్రైమాసికంలో సంస్థ యుటిలిటీ వాహనాల విక్రయాల్లో 20%, ట్రాక్టర్ల విక్రయాల్లో 44 శాతం వృద్ధి నమోదు అయింది. గడిచిన రెండు సంవత్సరాలుగా సమృద్ధిగా వర్షాలు కురియడం, వ్యవసాయం, గ్రామీణ భారతాన్ని అభివృద్ధి చేసేందుకు ప్రభుత్వాలు చర్యలు తీసుకుంటుండడం మూలంగా మెరుగైన అమ్మకాలు నమోదు అయినట్టుగా కంపెనీ ఒక ప్రకటనలో తెలిపింది. మెరుగై ఆర్థిక ఫలితాల నేపథ్యంలో వాటాదారులకు బోనస్‌ అనంతరం రూ.5 ముఖ విలువ కలిగిన షేరు ఒక్కింటికి రూ.7.50 తుది డివిడెండ్‌ను ఇవ్వాలని బోర్డు నిర్ణయించింది.
మీ స్నేహితులకు రికమెండ్ చెయ్యండి